รัฐบาลไทย-ข่าวทำเนียบรัฐบาล-'บิ๊กบี้' ลงพื้นที่นครสวรรค์ ยึดแนว 'ประชารัฐ' ส่งเสริมแรงงานนอกระบบ พร้อมขับเคลื่อนประเทศไทย 4.0
วันศุกร์ที่ 23 มิถุนายน 2560
'บิ๊กบี้' ลงพื้นที่นครสวรรค์ ยึดแนว 'ประชารัฐ' ส่งเสริมแรงงานนอกระบบ พร้อมขับเคลื่อนประเทศไทย 4.0
รมว.แรงงาน ลงพื้นที่จังหวัดนครสวรรค์ ติดตามผลการดําเนินงานด้านแรงงาน รับฟังประเด็นปัญหา อุปสรรค ข้อเสนอแนะจากภาคเอกชน และหน่วยงานที่เกี่ยวข้อง ส่งเสริมให้แรงงานนอกระบบเข้าสู่การเป็นแรงงานในระบบ โดยใช้แนวทางประชารัฐ ขับเคลื่อนประเทศไปสู่ประเทศไทย 4.0
นายอนันต์ชัย อุทัยพัฒนาชีพ ผู้ตรวจราชการกระทรวงแรงงาน ในฐานะโฆษกกระทรวงแรงงาน เปิดเผยว่า พลเอก ศิริชัย ดิษฐกุล รัฐมนตรีว่าการกระทรวงแรงงาน ได้กล่าวภายหลังเป็นประธานการประชุมติดตามผลการดําเนินงานด้านแรงงานตามนโยบายรัฐบาล พร้อมรับฟังประเด็นปัญหา อุปสรรค และข้อเสนอแนะจากภาคเอกชน และหน่วยงานที่เกี่ยวข้อง ณ ห้องแถลงข่าว ชั้น 5 ศาลากลางจังหวัดนครสวรรค์ วันนี้ (23 มิ.ย. 60) โดย รมว.แรงงาน กล่าวว่า จังหวัดนครสวรรค์ เป็นศูนย์กลางการคมนาคมในเขตพื้นที่ภาคเหนือตอนล่างและภาคกลางตอนบน เพราะเป็นชุมทางของคมนาคมที่หลากหลายไม่ว่าจะเป็นถนน รถไฟ หรือทางน้ํา นอกจากนี้ยังเป็นที่ตั้งของท่าข้าวกํานันทรง ซึ่งเป็นตลาดกลางค้าข้าวแห่งแรกของประเทศไทย ซึ่งเป็นเศรษฐกิจพื้นฐานของประเทศไทย เพราะความอุดมสมบูรณ์ทางธรรมชาติ เมืองนครสวรรค์จึงเป็นเมืองเกษตรกรรมมาตั้งแต่ยุคต้นประวัติศาสตร์ ประชากรของจังหวัดส่วนใหญ่เป็นแรงงานนอกระบบ ซึ่งทั่วประเทศมีจํานวนไม่น้อยกว่า 21 ล้านคน กระทรวงแรงงานเองนอกจากจะดูแลแรงงานในระบบแล้ว ยังให้ความสําคัญต่อการคุ้มครองแรงงานนอกระบบให้มีความมั่นคงในชีวิตด้วยเช่นกัน โดยกําหนดไว้ในแนวทางการปฏิรูปประเทศ ตามกรอบกระบวนการปฏิรูปประเทศ ยุทธศาสตร์ชาติและการสร้างความสามัคคีปรองดอง (ป.ย.ป.) ที่ได้ตั้งเป้าหมายในการนําแรงงานนอกระบบเข้าสู่ในระบบให้มากที่สุด เพื่อให้เข้าถึงความคุ้มครองทางสังคม โดยใช้แนวทาง “ประชารัฐ” ดําเนินการภายใต้ “หลักการ 3 โอกาส” คือ โอกาสในการเริ่มต้น โอกาสในการพัฒนา และโอกาสที่จะป้องกัน เป็นแนวทางแบบองค์รวม ที่เน้นย้ําการจัดสรรแหล่งเงินทุน พัฒนาทักษะฝีมือ และการคุ้มครองทางสังคม ตลอดจนการพัฒนาด้านความปลอดภัยและอาชีวอนามัยในการทํางาน เพื่อให้แรงงานนอกระบบ มีชีวิตที่ดีขึ้น มีความปลอดภัยและมีการจ้างงานอย่างยั่งยืน
ในโอกาสนี้ รัฐมนตรีว่าการกระทรวงแรงงาน ได้มอบแนวทางการปฏิบัติราชการ แก่หัวหน้าส่วนราชการภูมิภาคในสังกัดกระทรวงแรงงานของเขตตรวจราชการที่ 18 ทั้ง 4 จังหวัด ประกอบด้วย จังหวัดนครสวรรค์ กําแพงเพชร พิจิตร และอุทัยธานี โดยให้ข้าราชการกระทรวงแรงงาน น้อมนําพระราชปณิธานของพระบาทสมเด็จพระปรมินทรมหาภูมิพลอดุลยเดช หรือ “ศาสตร์ของพระราชา” โดยเฉพาะอย่างยิ่งแนวคิดเรื่องเศรษฐกิจพอเพียง ซึ่งเป็นหลักการที่สําคัญที่มุ่งเน้นการสร้างสมดุลระหว่าง ความเจริญรุ่งเรืองทางเศรษฐกิจ การพัฒนาสังคม และความยั่งยืนของสิ่งแวดล้อม ตลอดจนกระทรวงแรงงานได้ใช้เป็นแนวทางในการขับเคลื่อนวาระงานสีเขียว (Green Job) ควบคู่กับการบรรลุเป้าหมายความยั่งยืนด้านสิ่งแวดล้อมเพื่อบรรลุเป้าหมายการพัฒนาที่ยั่งยืน (SDG 2030) โดยให้นํามายึดมั่นเป็นแนวทางในการปฏิบัติราชการ
รวมทั้งนําหลักการทรงงานแบบ "เข้าใจ เข้าถึง และพัฒนา" มาปรับใช้ กล่าวคือ ต้องศึกษาข้อมูลอย่างรอบด้าน รวมทั้งบริบทเฉพาะพื้นที่ เพื่อให้เข้าใจว่า ประชาชนมีความเดือดร้อนในเรื่องใด ต้องการให้ช่วยเหลือในเรื่องใดอย่างไรบ้าง ควรจะต้องเข้าถึงพื้นที่ เพื่อพบปะพูดคุยกับประชาชนในพื้นที่ นําความช่วยเหลือและบริการไปให้อย่างทั่วถึง เท่าเทียมและเป็นธรรม เพื่อให้ปัญหาได้รับการแก้ไขอย่างตรงจุดตามความต้องการของประชาชนต่อไป
+++++++++++++++++++
กองเผยแพร่และประชาสัมพันธ์/
ปริยรณ พรหมสาขา ณ สกลนคร ข่าว/
สมภพ ศีลบุตร ภาพ/
23 มิถุนายน 2560